કડોદરામાં કારમાંથી ૨.૫૦ લાખ-લેપટોપ-કેમેરાની ચોરી
હનુમાન મંદિરે દર્શન કરવા આવેલા તાતીથૈયાના બે ભાઇ કારનું પંચરવાળું ટાયર બદલતા હતા ત્યારે કોઇ બેગ તફડાવી ગયું
કડોદરા ચાર રસ્તા નજીક અકળામુખી હનુમાનજી મંદિરે તાતીથૈયાના ૨ ભાઇઓ સવારે પૂજા કરી પરત ગાડીમાં બેગ મુકી ગાડીનું પંચરવાળું ટાયર બદલવા જતાં બેગની કોઇ અજાણ્યા શખ્સ ચીલઝડપ કરી જતાં ચકચાર મચી છે. બેગમાં ઓફિસના રોકડા રૃ।. ૨.૫૦ લાખ, લેપટોપ, અને કેમેરો હતો.
પોલીસ સૂત્રો પાસેથી પ્રાપ્ત વિગત મુજબ તાતીથૈયા ગામે રહેતા મહાવીરસિંહ પ્રહલાદસિંહ રાઠોડ અને ભાઇ જીતેન્દ્રસિંહ ફેબ્રીકેશન એન્જીનીયરીંગ વર્કશોપનો ધંધો કરે છે. આજે શનિવારે સવારે ૯ વાગે મહાવીરસિંહ અને જીતેન્દ્રસિંહ પોતાની મારૃતી સીફટ કાર (નં.જીજે-૧૯, એએ-૧૩૫૫) લઇને ઓફિસ જવા નીકળ્યા હતા. મહાવીરસિંહએ પોતાની બેગમાં ઓફિસના રોકડા રૃ।. ૨.૫૦ લાખ, લેપટોપ, સેમસંગનો કેમેરો અને કેટલાક ચેકો મૂકેલા હતા. ઘરેથી નીકળી મહાવીરસિંહ અને જીતેન્દ્રસિંહ કડોદરા ચાર રસ્તા અકળામુખી હનુમાજી મંદિરે આજે શનિવાર હોય દર્શન કરી પૂજા કરવા ગયા હતા.
મંદિર નજીક મારૃતી સીફટ કાર પાર્ક કરી પાકીટ સાથે લઇ બંને ભાઇઓ દર્શન કરવા ગયા હતા. દર્શન કરી પરત આવતાં કારના પાછળના એક ટાયરમાં હવા ન હતી. ટાયરમાં પંચર હોવાનું માની મહાવીરસિંહએ પોતાની બેગ કારમાં મુકીને જીતેન્દ્રસિંહ સાથે બંને જણા પાછળનું ટાયર બદલતાં હતા તે સમયે કોઇ શખ્સ નજર ચૂકવીને કારમાં મૂકેલું પાકીટ લઇ ભાગી ગયો હતો. કારનું ટાયર બદલીને કારમાં જોતાં બેગ નહીં હોવાની મહાવીરસિંહ રાઠોડએ કડોદરા પોલીસને જાણ કરતાં પોલીસે ચોરીનો ગુનો નોંધી આગળની કાર્યવાહી હાથ ધરી છે.